Hver og en av oss har fått tildelt ressurser som er unike, og som kan være kilde til stor glede både for oss selv og andre - dersom vi bruker dem.

De fleste lever imidlertid med en rekke selvbegrensende holdninger, som skaper unødige problemer.

Formålet med boken er derfor å bevisstgjøre deg om hvilke suksesskriterier som må oppfylles for at du skal leve i takt med deg selv og bli en vinner på alle livets områder.

Teknikkene og verktøyene som beskrives i boken er enkle men kraftfulle, og benyttes i dag av noen av de ledene coacher innenfor bransjen. Du vil blant annet få kunnskap om:

• hvordan bli kjent med deg selv og finne dine ressurser

• hvordan du kan sette deg mål på en effektiv måte

• hvilke drivkrefter som påvirker deg i prosessen mot et mål

• hvordan begrensende tankemønster og uønskede følelser påvirker deg i negativ retning, og hvordan du kan endre dette.

Boken gir også en rekke eksempler på hva mennesker som Liv Arnesen, Knut Frostad, Rolf Løvland, Grete Waitz og andre har gjort for å oppnå suksess og bli en vinner.

Turid Torbergsen er sertifisert NLP trainer og coach, og er daglig leder av TCI - The Coaching Institute (www.coachinginstitute.no). Hun har mangeårig erfaring fra næringslivet i USA og Norge, og har blant annet coachet ledere på internasjonalt nivå og sportsutøvere i norgeseliten.

Hun har holdt foredrag for interesseorganisasjoner og høyskoler, og er kjent gjennom media (TV og aviser) for å bevisstgjøre om coachingbegrepet. Turid Torbergsen har også skrevet bøkene ”Coaching - en kraftfull metode til forandring og vekst”, ”Coaching og SQ”, «Glede» og «SQ».

Copyright © TCI - The Coaching Institute,
Turid Torbergsen 2009
All Rights Reserved

Tilrettelagt for ebok av eBokNorden as

ISBN 978-82-997236-8-8 (ePub)

ISBN 978-82-997236-2-6 (trykk)

Materialet i denne publikasjonen er omfattet av åndsverklovens bestemmelser. Uten særskilt avtale med rettighetshaveren er enhver eksemplarfremstilling og tilgjengeliggjøring bare tillatt i den utstrekning det er hjemlet i lov eller tillatt gjennom avtale med Kopinor, interesseorgan for rettighetshavere til åndsverk. Utnyttelse i strid med lov eller avtale kan medføre erstatningsansvar og inndragning, og kan straffes med bøter eller fengsel.

Henvendelser om denne utgivelsen kan rettes til:

TCI - The Coaching Institute
Turid Torbergsen
Telefon: 971 90 280
E-mail: TCI@coachinginstitute.no
Webside: www.coachinginstitute.no

Fotograf: Kvadratfotografen
Grafisk utforming: Benthe K. Voll

Om å vinne

Mennesker som ikke vinner -

venter alltid på det rette øyeblikket.

Mennesker som ikke vinner -

venter alltid til de vet alt de trenger å vite.

Mennesker som ikke vinner -

venter alltid på det øyeblikket som skal gi dem total sikkerhet og ingen risiko.

Tikk, tikk, tikk, tikk

Mennesker som vinner -

vet at det ikke er noe som heter det rette øyeblikket.

Mennesker som vinner -

vet at de aldri vil vite alt de trenger å vite.

Mennesker som vinner -

vet at ingenting er sikkert og at det

alltid er en risiko.

Forskjellen er at de handler som om det er det rette øyeblikket. De handler som om de vet alt de trenger å vite, og de handler som om de er sikre på suksess.

David Shepard

Innledning

Denne boken handler om den viktigste personen i ditt liv – deg.

Det er mitt håp at du ved å lese boken og arbeide deg gjennom oppgavene, vil oppdage nye talenter ved deg selv og komme i kontakt med dine drømmer. Ikke minst å bli bevisst hvordan du kan realisere dem.

Boken er delt inn i fire kapitler.

Første kapittel gir en avklaring om hva en vinner er. Det kan dreie seg om å vinne store idrettsprestasjoner, oppnå suksess i næringslivet eller bli en berømt kunstner. Like gjerne kan det handle om å realisere drømmer som nødvendigvis ikke medfører førstesideoppslag i media.

Andre kapittel omhandler hvorfor noen mennesker lykkes med å realisere sine drømmer, og at det heller ikke er tilfeldig at en rekke personer opp gjennom historien har blitt vinnere.

Tredje kapittel viser deg hvordan du ved hjelp av en rekke bevisstgjørende spørmål, kan nå dine mål. Kanskje ønsker du større tilfredshet i nåværende jobb eller tenker på å skifte karriere. Det kan også være at du ønsker å gå ned i vekt, slutte å røyke eller få bedre økonomi. Uansett hva hva målet ditt er, så vil verktøyene i dette kapittelet hjelpe deg i prosessen.

I fjerde kapittel er det foretatt intervjue med en rekke kjente mennesker, som har oppnådd ekstraordinære resultater ved å være tro mot seg selv, sine visjoner og verdier.

Liv Arnesen ble valgt fordi hun var den første kvinnen i verden til å gå alene på ski til Sydpolen. Hun har dessuten vist et ekte engasjement for å hjelpe andre til å realisere sine drømmer.

Sujata Bajaj er et lysende eksempel på at det går an å lykkes som kunstner, og ved hjelp av sin kreativitet formidler hun håp, inspirasjon og positiv energi til andre mennesker.

Shirley Bottolfsen er en ildsjel og forkjemper for de vanskeligstilte i samfunnet, og er et godt eksempel på at en vond start og motgang i livet kan snus til noe positivt for seg selv og andre.

Knut Frostad har bidratt til glede og spenning for mange mennesker, gjennom sitt talent som en av verdens beste seilere og engasjement for Whitbreadseilasen. I 2008 ble han, som første nordmann, ansatt som øverste sjef for Volvo Ocean Race (VOR).

Sigrid Hammer har som Norges første kvinnelige flykaptein på større passasjerfly, vært en banebryter innenfor sivil luftfart. Til tross for at hun har valgt å gå inn på en mannsdominert arena, så ser hun ingen motsetning i å ivareta sin femininitet.

Audun Iversen var den første mannlige norske sanger som vant Dronning Sonjas Internasjonale Musikkonkurranse i august 2007. Han viser at det er fullt mulig å nå toppen, selv om han kom sent igang.

Ståle Kyllingstad ble kåret til “Entrepreneur Of The Year 2006”. Juryen mente at Ståle Kyllingstad med sine klare vekstambisjoner, engasjement for bedriften, nærmiljøet og de ansatte var en verdig vinner.

Rolf Løvland har blitt tildelt både hederspris og bransjepris for sitt bidrag til norsk musikk. Som en av få norske komponister, har han klart å oppnå internasjonal anerkjennelse. Han har også samarbeidet med en rekke stjerner i superklassen.

Grete Waitz er Norges mestvinnende langdistanseløper gjennom alle tider, og hun har særlig hatt stor betydning for utviklingen av løping for kvinner. I de senere årene har hennes pågangsmot i forhold til sin kreftsykdom, bidratt til håp og inspirasjon for mange andre mennesker.

Jeg vil gjerne rette en stor takk til alle menneskene som har gjort denne boken mulig, og som generøst har delt sine erfaringer og kunnskaper. Ikke minst alle mine læremestere opp gjennom tiden, samt familie og venner som har vært viktige støttespillere. Jeg vil også takke alle mine lojale kollegaer og kunder som har vært en stor kilde til inspirasjon og utvikling.

Turid Torbergsen
Stavanger 2009

Innholdsfortegnelse

Innledning

1. Hva er en vinner?

1. Hva er en vinner?

The only limit to your impact is your imagination and commitment.

Anthony Robbins

Dermed vant han prinsessen og halve kongeriket, og de levde lykkelig resten av livet.

Slik avsluttes mange folkeeventyr hvor hovedpersonen etter mange hindringer får sin belønning etter å ha kommet i mål.

Mange mennesker tror at noen er forutbestemt til å bli vinnere mens andre ikke er det.

De tror at de som lykkes har langt flere ressurser enn dem selv, og at det er heldige omstendigheter som har gitt utslaget.

Ingenting kan være fjernere fra sannheten. Årsaken til at mennesker blir vinnere handler i store trekk om et brennende ønske om å få til noe, evne til å bruke sin kreativitet og ikke minst å handle i tråd med sine visjoner, mål og verdier.

Det kan dreie seg om å skape sin egen bedrift, men like gjerne om å vinne heder og ære gjennom idrettsprestasjoner eller gjøre noe for andre mennesker.

En vinner er først og fremst en person som har evne til å nå sine målsettinger, og som har stor evne til å overkomme motgang og frykt. De lever ofte i takt med sine visjoner, verdier og overbevisninger, og er villige til å gjøre det som skal til for å oppnå ønsket resultat.

Ofte har de høyere krav til seg selv enn det andre forventer av dem, og de vil handle i tråd med det de opplever er riktig for dem og opptre med høy grad av integritet.

I vårt velstandssamfunn i den vestlige verden kan det være lett å tenke at det å vinne handler om å bli rik og berømt. Selvfølgelig kan det handle om det også, men hva nytter det dersom du har nådd alle dine mål og opplever at livet føles tomt og meningsløst?

Det finnes utallige eksempler på mennesker som tilsynelatende har hatt alt, rikdom og berømmelse, men som bak fasaden har slitt med store personlige problemer.

Eksempler er Elvis Presley, Bob Marley, Marilyn Monroe, Janis Joplin og de senere årene Britney Spears og Anna Nicole Smith.

I idrettsverdenen finnes det mennesker som har prestert på et høyt nivå, men som dessverre har ødelagt sin karriere på grunn av dopingskandaler. Også innenfor næringslivet er det grelle eksempler på mennesker som tilsynelatende har oppnådd store resultater, men som har oppnådd sin suksess på bekostning av andres arbeidsinnsats og gjennom økonomiske misligheter.

Å vinne handler derfor like mye om å ha rikdom i form av et meningsfylt arbeid, god helse, harmoniske forhold til andre mennesker og ikke minst livskvalitet og glede i hverdagen.

John Wood var ansatt i Microsoft og gjorde lynkarriere.

På en reise i Nepal opplevde han stor fattigdom. Da han kom til en skole, ba elevene ham om å ta med 500 bøker neste gang han kom tilbake. De hadde spurt hver eneste person som kom innom om å gjøre det samme, men ingen gjorde det.

John samlet sammen langt mer enn 500 bøker, og brukte to dager med 8 esler for å få transportert dem.

Han kom i en konfliktsituasjon med seg selv, fordi han forstod at han kunne gi et viktig bidrag til å bekjempe analfabetisme – på heltid. Samtidig hadde han en toppjobb med alle frynsegoder, og det var vanskelig å gi opp det gode liv.

Likevel innså han at det han faktisk gjorde var å gjøre rike mennesker enda rikere, og dette ble etter hvert lite tilfredstillende. Han forlot sin jobb i Microsoft, og i dag har han bygd opp 3600 bibliotek i utviklingsland.

Tatt i betraktning at vi lever i et samfunn som ofte definerer suksess etter posisjon og inntekt, så var dette et svært vanskelig valg for John Wood. Hele hans identitet og liv var bygget opp rundt hans karriere. Han måtte derfor ta et alvorlig oppgjør med hva som var viktig i livet hans, og valgte som resultat av dette å satse på indre rikdom i form av å hjelpe andre.

Et annet eksempel er en ung amerikansk dame som heter Liza, og som tidligere jobbet som viseadministrerende direktør på Wall Street. Til tross for at hun tjente store penger og var suksessfull etter den tradisjonelle oppfatningen, opplevde hun etter hvert stor utilfredshet.

Fra hun var ung hadde hun alltid likt turning og fysiske utfordringer, og hun bestemte seg nå for å bli trapesartist. Det var et stort skritt å ta, og betydde også at hun måtte gå ned 90 % i lønn.

Hun sier selv at hun aldri har hatt det bedre, og føler for første gang på mange år at hennes hjerte ler!

For henne var det ikke nok å ha en jobb – det var like viktig å gjøre noe som hun opplevde som meningsfullt.

Noen vil kanskje si at John og Liza ikke er vinnere i tradisjonell karrieremessig forstand, men kanskje er det like viktig å være vinnere i livet.

Ifølge psykologen Dr. Robert Holden som har skrevet boken “Happiness now”, så er det John og Liza gjorde risikabelt.

Likevel hevder han at det er mer risikabelt å la være å gjøre det du synes er meningsfullt, fordi det da er stor sjanse for at du “dør” før du dør.